AARHUS: Østjyllands Politi måtte onsdag yde assistance, da en 67-årig mand havde nogle lidt for grafiske film kørende på en computer på Det Kongelige Bibliotek i det centrale Aarhus.

Ifølge anmeldelsen var den mandlige biblioteksgæst forstyrrende over for de øvrige gæster. Han sad nemlig åbenlyst og så porno. Personalet havde selv forsøgt at få manden til at gå, men havde ikke haft held med det, og derfor ringede man klokken 13.31 til politiet for at få hjælp.

En patrulje kørte til stedet et kvarter senere, og der havde den 67-årige mand endnu ikke forladt biblioteket.

Det gjorde han dog, da patruljen bad ham om det, skriver Østjyllands Politi.